Rrassi nauarraniza arra zodeodenicca marinarra maride poua bodipa:
—Zeso nattome onana −naza totemaza uati tarrari:
—Mamaride nerrecoma oneza camittehe imadi-zanaponicca bacco onaniuarrine?
−narrari.
Naraha pouaza Zeso uati tarrari:
—Nerreco uima ua ua tatte Deocca zossenirri dozo naniza?
Ua tezape nerreco uimara tiaza auato tatte?
−narrari Zeso.
Nanarra zodeodenicca marinarra maridepa Deo Atti ecomerarraro:
—“Tiadeni Zozossede Deoza tetideni uanaqquiri narri.
Tibodideni uatonissa teza,
dacoco tirrireza Pouazara dameraqquiri tizanapomanezape Pouaza tetideni uanaqquiri naniuarrine.
Tinorideniccaza naqui tetideni uanaqquiri narri,
pina tiadeniza tetideni uanaqquiri narrarossa narri”
nade Deo Atti dozo nanizape −narrari zodeodenicca marinarra maride atti.
Nazapa pouaza Zeso uati tarrari:
—Uati tinani bica tani.
Nema tizanapozape Deoza timadinitoui −narrari.
Naraha zodeodenicca marinarra maride poua bodi attipa:
—Nerrecorraridenina ouinoricca?
Narraro Moizecca marinarra Deo Atti dozo nanipe ouacauanissa tarraroqui?
−narrari.
Nazapa Zesoza uati tarrari:
—Deocca zossenirri narrarossa onananiuarrineraha nerrecorraridenina ouinoricca?
−narrari zodeodenicca marinarra maride.
Zodeodenicca marinarra maride attipa:
—Nerrecorraridenina ouinoricca pouaza ouati uana taniuarrine?
−nazapa Zeso manaco pouaza arrirraro uima uati tarrari:
—Zodeodeni orrariapa oza panani Zerozarecca rraui oza Zericouarri toccaniuarri toccarrari.
Toccaraha… bobotidedeni dama iquenaza idaqquimanaha,
uatiabote naza eterori ssiti quenehe rrica naza rraui uinoriniza inebomanaza rraui torranirrari.
Naraha dada toqquimadepa uati rrama canaha rraui toccanarra madirra biquera taha ponacossaui qqui taraha toccariuarra-zanaporrari.
Naui zotode naco dada toqquimade birrideni accode rebitadeni quequenanarrari orraria narraro rraui toccarrari.
Narrari naco madirra biquera taha ponacossaui qqui taraha toccariuarra-zanaporrari.
Nazapa madirra ouaha zama onini Samariacca madirra naco narraro rraui toccarrari.
(Arra Samariacca madirradeniza:
samaritano,
quequenanarrari.
Pouadenipa zodeodeni tezerre arrauarri nacassera arrauarri nacassera quenarrari.)
Nazapa samaritano quequenanarrari orraria narraro rraui toccaza madirra biquera taha ponacossaui qqui tazapa pouatoui uati uana tarrari,
pocca madirra rrararaha.
Nazapa samaritano uva bono pperrene aua oquini icanarrimeza bobotidedenirrine biquerarrari icanaccarirrari.
Pocca bero rrore inacossezape pocca borroza ibarirrari.
Nazapa oza onihiuarri iaccarrari,
nauiza ecauauiuarrine.
Naraha uada ssiuarra samaritano toccabote naza oza rrinedeza ccarara denario capamehe dahaha icanarraro.
“Coma tarrari tecauana.
Niza occanipomeza tiaza arra tecauarrari manaconi mota torrezape da onapomaniuarrine” naui nade samaritano attipa −narrari Zeso zodeodenicca marinarra marideza.
Naraha Zeso pouaza denima uati uati taccarrari:
—Arra madirra 3 quenarraripa dada toqquimade,
Rebita,
samaritano quenarraridenipa nerrecorrarina parra arra bobotidedenirrine biquerarrariza pina poua uinoriccassa narrari?
−narrari Zeso.
Nazapa zodeodenicca marinarra maride ecomerarraro:
—Arra madirra biquerarrariza uati uana tarrarina parra −narrari.
Nazapa pouaza:
—Rrehe,
ticcanizape nema tizanaporri −narrari Zeso.